LATVIJAS REPUBLIKAS MINISTRU KABINETS

2014. gada \_\_\_.\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_ §\_\_\_\_)

**Ēku būvnoteikumi**

Izdoti saskaņā ar Būvniecības likuma

5. panta pirmās daļas 2. punktu,

5. panta otrās daļas 1. punktu un

14. panta sestā daļa

**1. Vispārīgie jautājumi**

1. Noteikumi nosaka:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā iekļaujamos nosacījumus;

1.4. atkāpju saskaņošanas kārtību;

1.5. būvprojekta ekspertīzes apjomu;

1.6. par būvniecības procesa kontroli un tiesiskumu atbildīgo institūciju;

1.7. būves konservācijas kārtību;

1.8. būves novietojuma uzmērījumu veikšanas kārtību un kārtību, kādā būve pieņemama ekspluatācijā;

1.9. būvdarbu garantijas termiņus pēc būves nodošanas ekspluatācijā;

1.10. būvtāfeles informācijas saturu.

2. Noteikumi attiecas uz visa veida ēkām.

3. Noteikumos lietoti šādi termini:

3.1. **būvprojekta ģenerālplāns** – uz topogrāfiskā plāna pamatnes izstrādāts projektējamās teritorijas vispārīgais plāns būvprojekta sastāvā ar būvju, labiekārtojuma elementu un inženiertīklu piesaisti zemes gabalam;

3.2.**vienkāršota atjaunošana** – ēkas vai tās daļas atjaunošana, **nemainot nolietojošos ēkas nesošos elementus vai konstrukcijas,** neskarot ēkas fasādi (izņemot vienkāršotu fasādes atjaunošanu) un koplietošanas inženiertīklus, veicot funkcionālus vai tehniskus uzlabojumus;

3.3.**vienkāršota fasādes atjaunošana** – ēkas fasādes apdares atjaunošana un visu logu nomaiņa, fasādes un jumta siltināšana, jumta ieseguma nomaiņa, pagraba siltināšana, lodžiju aizstiklošana.

4. Par šajos noteikumos noteiktās ēku būvniecības (turpmāk – būvniecība) procesa kontroli un tiesiskumu attiecīgajā administratīvajā teritorijā ir atbildīga būvvalde, izņemot šo noteikumu 5. punktā minēto ēku būvniecību.

5. Par šajos noteikumos noteikto Latvijas Republikas diplomātiskās un konsulārās pārstāvniecības ēku (turpmāk – pārstāvniecība) būvniecības procesa kontroli un tiesiskumu ir atbildīga ar ikreizēju Ministru kabineta rīkojumu apstiprināta komisija, kura veic šajos noteikumos, vispārīgajos būvnoteikumos un Būvniecības likuma 12. panta trešās daļas 1., 3., 4., 5., 6., 7., 9. un 10. punktā noteiktās būvvaldes funkcijas. Komisijā iekļauj būvniecības ierosinātāju vai tā pārstāvi, kā arī par būvniecību, ugunsdrošību, higiēnu, nekaitīgumu un vides aizsardzību, lietošanas drošību un vides pieejamību atbildīgo valsts iestāžu pārstāvjus. Būvniecības ierosinātājs nodrošina komisijas darbu.

**2. Būvniecības ierosināšana un nepieciešamie dokumenti**

6. Būvniecības ieceres dokumentus par plānoto būvniecību iesniedz tajā būvvaldē, kura atbild par šo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentus iesniedz visās būvvaldēs, kur plānota būvniecība, **un būvniecības process no ieceres līdz pieņemšanai ekspluatācijā katrā noris atsevišķi.**

7. Atkarībā no plānotās būvniecības ieceres, vispārīgajos būvnoteikumos noteiktās būvju grupas un būvniecības veida ir šādi būvniecības ieceres iesnieguma veidi:

7.1. paskaidrojuma raksts (1. pielikums);

7.2. paskaidrojuma raksts ēkas nojaukšanai (2. pielikums);

7.3. paskaidrojuma raksts ēkas vai tās daļas lietošanas veida maiņai bez pārbūves (3. pielikums);

7.4. būvniecības iesniegums (4. pielikums);

7.5. apliecinājuma karte (5. pielikums);

7.6. ēkas fasādes apliecinājuma karte (6. pielikums).

8. Paskaidrojuma rakstu aizpilda gadījumā, ja plānota pirmās grupas ēkas:

8.1. jauna būvniecība vai novietošana;

8.2. atjaunošana, kur plānotas izmaiņas ēkas fasādē, pārveidojot vai likvidējot tajā esošos elementus;

8.3. pārbūve, kur ieceres rezultātā ēkas apjoms nepārsniedz vispārīgajos būvnoteikumos noteiktos pirmās grupas apjoma rādītājus;

8.4. vienkāršota fasādes atjaunošana **(ja ēka atrodas pilsētas vai ciema teritorijā un nav valsts aizsargājams kultūras piemineklis);**

**8.5. vienkāršota atjaunošana (publiskām ēkām).**

9. Paskaidrojuma rakstu ēkas nojaukšanai aizpilda gadījumā, ja plānots nojaukt:

9.1. pirmās grupas ēku;

9.2. otrās grupas ēku, kura nav pieslēgta ārējiem inženiertīkliem vai tā ir atslēgta, ko apliecina attiecīgā inženiertīklu īpašnieka atzinums (dokuments).

10. Paskaidrojuma rakstu ēkas vai tās daļas lietošanas veida maiņai bez pārbūves aizpilda gadījumā, ja plānota pirmās, otrās vai trešās grupas ēkas vai tās daļas lietošanas veida maiņai bez pārbūves.

11. Būvniecības iesniegumu aizpilda gadījumā, ja plānota:

11.1. pirmās grupas ēkas pārbūve, ja ieceres rezultātā ēkas apjoms pārsniedz vispārīgajos būvnoteikumos noteiktos pirmās grupas apjoma rādītājus un/vai maina lietošanas veidu no dzīvojamās ēkas uz nedzīvojamo vai otrādi;

11.2. otrās vai trešās grupas ēkas vai tās daļas jauna būvniecība, novietošana, restaurācija, atjaunošana un pārbūve;

11.3. otrās vai trešās grupas ēkas nojaukšana, izņemot 9.2. apakšpunktā minēto gadījumu.

12. Apliecinājuma karti aizpilda gadījumā, ja plānota otrās vai trešās grupas ēkas vai tās daļas vienkāršota atjaunošana.

13. Ēkas fasādes apliecinājuma karti aizpilda gadījumā, ja plānota otrās vai trešās grupas ēkas vienkāršota fasādes atjaunošana.

14. Būvniecības ieceres dokumenti nav nepieciešami:

14.1. ja ēkā vai tās daļā tiek īstenots interjera projekts, kas neskar trešās personas, nesošās būvkonstrukcijas un koplietošanas inženiertīklus;

14.2. pirmās grupas ēkas vai tās daļas vienkāršotai atjaunošanai, izņemot publiskās ēkas;

**14.3. pirmās grupas ēkas vai tās daļas atjaunošanai, ja, veicot ēkas vai tās daļas atjaunošanas būvdarbus, netiek veiktas izmaiņas ēkas fasādē, pārveidojot vai likvidējot esošos elementus tajā.**

15. Persona, ierosinot jebkura veida būvniecību, būvniecības ieceres iesniegumam pievieno:

15.1. īpašuma, valdījuma vai lietojuma tiesību apliecinošus dokumentus;

15.2. būvniecības ierosinātāja pilnvaru, ja iesniegumu iesniedz pilnvarota persona;

**15.3. saskaņojumu ar trešajām personām un citas atļaujas šajos noteikumos un citos normatīvajos aktos noteiktajos gadījumos.**

16. Plānotajai būvniecības iecerei nav nepieciešams saskaņojums:

16.1. ar kopīpašniekiem, ja ēka pieder vairākiem īpašniekiem un tajā ir veicami tādi nepieciešamie atjaunošanas darbi, kas pasargā ēku no sagrūšanas vai pilnīgas bojāejas, ko apliecina attiecīgās jomas būvspeciālista ēkas vai tās daļas tehniskās apsekošanas atzinums, būvniecības ierosinātājs par to informējot pārējos ēkas kopīpašniekus;

16.2. ar zemes īpašnieku, ja ēka pieder citai personai un tai ir veicama **restaurācija, ēkas vai tās daļas pārbūve, neveicot apjoma izmaiņas un lietošanas veida maiņu,** vienkāršotās fasādes atjaunošana, ēkas vai tās daļas atjaunošana bez lietošanas veida maiņas **vai vienkāršota atjaunošana.**

17. Būvniecības ieceres ierosinātājs vienojas ar atbildīgo būvprojekta izstrādātāju par attiecīgajai būvniecības iecerei nepieciešamo dokumentu izstrādi un atbilstoši plānotajai iecerei un paredzētajam būvniecības veidam aizpilda vienu no būvniecības ieceres iesnieguma veidiem.

18. Šo noteikumu 8. un 9. punktā minētajos gadījumos būvniecības ierosinātājs pats **var** izstrādāt nepieciešamos būvniecības ieceres dokumentus **savai dzīvojamai ēkai, dzīvojamās ēkas palīgēkai vai lauku nedzīvojamai ēkai** un apliecināt, ka tie atbilst būvniecību reglamentējošajiem normatīvajiem aktiem un vietējās pašvaldības **teritorijas plānojumam, lokālplānojumam vai detālplānojumam**.

19. Būvniecības ieceres dokumentus izstrādā trīs oriģinālos eksemplāros. Viens eksemplārs tiek glabāts būvvaldē, pa vienam eksemplāram pie būvniecības ierosinātāja un būvprojekta izstrādātāja. Ja būvniecības ierosinātājs pats izstrādā būvniecības ieceres dokumentus, tos sagatavo divos oriģinālos eksemplāros (pa vienam eksemplāram – būvvaldei un būvniecības ierosinātājam). Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

20. Būvniecības ieceres dokumentus izstrādā atbilstoši būvniecību reglamentējošajiem normatīvajiem aktiem un attiecīgās pašvaldības teritorijas attīstības plānošanas dokumentiem. Lai uzsāktu būvprojektēšanu ārvalstī, pārstāvniecībai ārvalstī jāsaņem uzņēmējvalstī noteiktie būvprojektēšanai nepieciešamie dokumenti atbilstoši uzņēmējvalsts normatīvajiem aktiem.

21. Izstrādājot būvniecības ieceres dokumentus, **ja plānotajai būvniecībai atbilstoši attiecīgajiem normatīvajiem aktiem ir nepieciešami tehniskie noteikumi,** būvniecības ierosinātājs plānotajai būvniecības iecerei var pieprasīt un saņemt nepieciešamos **tehniskos noteikumus no valsts un pašvaldību institūcijām, kā arī inženiertīklu īpašniekiem**.

**2.1. Pirmās grupas ēkas vai tās daļas būvniecības ieceres dokumenti**

22. Ierosinot pirmās grupas ēkas būvniecību vai novietošanu, būvvaldē iesniedz:

22.1. aizpildītu paskaidrojuma raksta I. daļu;

22.2. grafiskos dokumentus:

22.2.1. objekta vizuālo risinājumu, bet novietošanas gadījumā – ražotāja būvizstrādājuma tehnisko dokumentāciju ar grafisko materiālu ar ēkas fasādi;

22.2.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes gabala robežu plāna, kurā norādīts paredzētā objekta piesaiste zemes gabalā un tā ārējie izmēri;

22.3. saskaņojumus ar trešajām personām (blakus esošo nekustamo īpašumu īpašnieki, kopīpašnieki u.c.), ja atbilstoši iecerei ēkas atrašanās vieta **neatbilst normatīvos aktos noteiktajiem attālumiem un ir pieļaujams tos samazināt, saņemot attiecīgu saskaņojumu,** vai iecere skar kopīpašumu;

22.4 saskaņojumus ar institūcijām vai atļaujas, ja to nosaka normatīvie akti;

22.5. tehniskos noteikumus, ja saskaņā ar attiecīgajiem normatīvajiem aktiem plānotajai būvniecības iecerei **tie ir nepieciešami**;

22.6. citus dokumentus atbilstoši vietējās pašvaldības teritorijas plānojumā **vai lokālplānojumā** noteiktajam.

23. Ierosinot pirmās grupas ēkas vai tās daļas atjaunošanu, ja plānotās izmaiņas skar ēkas fasādi, pārveidojot vai likvidējot tajā esošos elementus, vai ēkas vai tās daļas pārbūvi, nepārsniedzot vispārīgajos būvnoteikumos noteiktos apjoma rādītājus pirmajai grupai, būvvaldē iesniedz:

23.1. aizpildītu paskaidrojuma raksta I. daļu;

23.2. grafiskos dokumentus, kuros parādītas ēkas vai tās daļas plānotās izmaiņas un/ vai ēkas vai tās daļas lietošanas veidu maiņa;

23.3. saskaņojumus ar trešajām personām (blakus esošo nekustamo īpašumu īpašnieki, kopīpašnieki u.c.), ja atbilstoši iecerei ēkas atrašanās vieta **neatbilst normatīvos aktos noteiktajiem attālumiem un ir pieļaujams tos samazināt, saņemot attiecīgu saskaņojumu,** vai iecere skar kopīpašumu, izņemot 16. punktā minēto gadījumu;

23.4. citus dokumentus vai citu personu atļaujas vai saskaņojumus, ja to nosaka normatīvie akti.

24. Ierosinot pirmās grupas ēkas vai tās daļas pārbūvi, pārsniedzot vispārīgajos būvnoteikumos noteiktos apjoma rādītājus pirmajai grupai, un/vai mainot lietošanas veidu no dzīvojamās ēkas uz nedzīvojamo vai otrādi, būvvaldē iesniedz būvprojektu minimālā sastāvā un būvniecības iesniegumu.

25. Ierosinot pirmās grupas ēkas nojaukšanu, būvvaldē iesniedz:

25.1. aizpildītu paskaidrojuma raksta ēkas nojaukšanai I. daļu;

25.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīta nojaucamā ēka;

25.3. fotofiksāciju ēkām, kas vecākas par 40 gadiem;

25.5. citus dokumentus **vai citu personu atļaujas vai saskaņojumus**, ja to nosaka normatīvie akti.

**2.2. Otrās un trešās grupas ēkas vai tās daļas būvniecības ieceres dokumenti**

26. Ierosinot otrās vai trešās grupas ēkas būvniecību, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

26.1. skaidrojoša apraksta par plānoto būvniecības ieceri, t. sk. arī par vides pieejamības risinājumiem, ja ēkai atbilstoši normatīvajiem aktiem nodrošināma vides pieejamība;

26.2. būvprojekta ģenerālplāna atbilstošā vizuāli uztveramā mērogā (M 1:250; M 1:500; M 1:1000)uz aktuāla topogrāfiskā plāna;

26.3. ēkas stāvu un jumta plāniem ar telpu vai telpu grupu eksplikāciju (otrās grupas viena vai divu dzīvokļu dzīvojamām ēkām un palīgēkām – bez telpu vai telpu grupu eksplikācijas);

26.4. ēkas fasādēm ar augstuma atzīmēm;

26.5. raksturīgiem griezumiem ar augstuma atzīmēm;

26.6. ja paredzēta būvniecība un / vai nodošana ekspluatācijā pa būves kārtām – konkrēta sadalījuma pa būvniecības kārtām, norādot kārtu robežas un secību;

26.7. citiem dokumentiem atbilstoši vietējās pašvaldības teritorijas plānojumā **vai lokālplānojumā** noteiktajam;

26.8. saskaņojumiem ar trešajām personām (blakus esošo nekustamo īpašumu īpašnieki, kopīpašnieki u.c.), ja atbilstoši iecerei ēkas atrašanās vieta **neatbilst normatīvos aktos noteiktajiem attālumiem un ir pieļaujams tos samazināt, saņemot attiecīgu saskaņojumu,** vai iecere skar kopīpašumu;

26.9. **citiem dokumentiem vai citu personu atļaujām vai saskaņojumiem, ja to nosaka normatīvie akti;**

26.10. ja paredzēta būvprojekta izstrāde piemērojot Eiropas Savienības dalībvalstu nacionālo standartu un būvnormatīvu tehniskās prasības – informācijas par konkrētas Eiropas Savienības dalībvalsts normatīvo regulējuma piemērošanu;

26.11. uzņēmējvalstī noteiktiem būvprojektēšanai nepieciešamajiem dokumentiem, pārstāvniecības būvniecības gadījumā.

27. Trešo personu saskaņojumu noformē uz būvprojekta ģenerālplāna vai kā atsevišķu dokumentu (vienošanās, dzīvokļu īpašnieku kopsapulces lēmums, balsošanas protokols u.c.), lai no tā izrietētu nepārprotama šo personu piekrišana katram konkrētam apgrūtinājumam, kas skar attiecīgo personu.

28. Ierosinot otrās vai trešās grupas ēkas novietošanu, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

28.1. skaidrojoša apraksta par plānoto būvniecības ieceri, t. sk. arī par vides pieejamības risinājumiem, ja ēkai atbilstoši normatīvajiem aktiem nodrošināma vides pieejamība;

28.2. būvobjekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna;

28.3. ražotāja gatavā izstrādājumu tehniskā dokumentācijas ar grafisko materiālu par ēkas fasādi un ēkas stāvu plāniem ar telpu vai telpu grupu eksplikāciju, (otrās grupas viena vai divu dzīvokļu dzīvojamām ēkām un palīgēkām – bez telpu vai telpu grupu eksplikācijas);

28.4. saskaņojumiem ar trešajām personām (blakus esošo nekustamo īpašumu īpašnieki, kopīpašnieki u.c.), ja atbilstoši iecerei ēkas atrašanās vieta **neatbilst normatīvos aktos noteiktajiem attālumiem un ir pieļaujams tos samazināt, saņemot attiecīgu saskaņojumu,** vai iecere skar kopīpašumu;

28.5. citiem dokumentiem atbilstoši vietējās pašvaldības teritorijas plānojumā **vai lokālplānojumā** noteiktajam;

**28.6.** **citiem dokumentiem vai citu personu atļaujām vai saskaņojumiem, ja to nosaka normatīvie akti.**

29. Ierosinot otrās vai trešās grupas ēkas vai tās daļas restaurāciju, atjaunošanu vai pārbūvi, būvvaldē iesniedz būvniecības ieceres iesniegumu un būvprojektu minimālajā sastāvā, kurš sastāv no:

29.1. skaidrojoša apraksta par plānotām izmaiņām;

29.2. restaurācijas gadījumā – izpētes materiālu programma ar grafisko dokumentu, kurā parādīta restaurējamā ēka vai tās daļa;

29.3. atjaunošanas gadījumā – grafiskā dokumenta, kurā parādītas ēkas vai tās daļas plānotās izmaiņas un /vai uzlabojumi ēkas fasādē, ēkas vai tās daļas stāvos un telpās;

29.4. pārbūves gadījumā – grafiskiem dokumentiem, kuros parādītas ēkas vai tās daļas plānotās izmaiņas ēkas fasādē, ēkas vai tās daļas stāvos un telpās un/ vai ēkas vai tās daļas lietošanas veidu maiņa, ģenerālplāns, raksturīgie griezumi;

29.5. saskaņojumiem ar trešajām personām (blakus esošo nekustamo īpašumu īpašnieki, kopīpašnieki u.c.), ja atbilstoši būvniecības iecerei ēkas vai tās daļas atjaunošana vai pārbūve **neatbilst normatīvos aktos noteiktajiem attālumiem un ir pieļaujams tos samazināt, saņemot attiecīgu saskaņojumu,** vai iecere skar kopīpašumu, izņemot 16. punktā minēto gadījumu.

29.6. citiem dokumentiem vai citu personu atļaujām vai saskaņojumiem, ja to nosaka normatīvie akti.

30. Ierosinot otrās grupas ēkas nojaukšanu, ja tā nav pieslēgta ārējiem inženiertīkliem vai tie ir atslēgti, ko apliecina attiecīgā inženiertīklu īpašnieka atzinums (dokuments), būvvaldē iesniedz:

30.1. aizpildītu paskaidrojuma rakstu ēkas nojaukšanai I. daļu;

30.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīta nojaucamā ēka;

30.3. fotofiksāciju ēkām, kas vecākas par 40 gadiem;

30.4. citus dokumentus **vai citu personu atļaujas vai saskaņojumus**, ja to nosaka normatīvie akti.

31. Ierosinot otrās, izņemot 30. punktā minētos gadījumus, vai trešās grupas ēkas nojaukšanu, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

31.1. skaidrojoša apraksta, kurā norādīta informācija par ēkas paredzēto nojaukšanas metodi, ēkai demontējamiem inženiertīkliem, ēkas atkritumu utilizāciju un paredzamo atkritumu apjomu un vietu;

31.2. būvprojekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna, norādot tajā nojaucamo ēku un demontējamos inženiertīklus;

31.3. citiem dokumentiem vai citu personu atļaujām vai saskaņojumiem, ja to nosaka normatīvie akti.

**2.3. Būvniecības ieceres dokumenti ēkas vai tās daļas lietošanas veida maiņai bez pārbūves, vienkāršotai atjaunošanai un vienkāršotai fasādes atjaunošanai**

32. Ierosinot pirmās, otrās vai trešās grupas ēkas vai tās daļas lietošanas veida maiņu bez pārbūves, būvvaldē iesniedz:

32.1. paskaidrojuma rakstu ēkas vai tās daļas veida maiņai bez pārbūves;

32.2 skaidrojošu aprakstu par plānoto būvniecības ieceri;

32.3. grafisko dokumentu, kurā parādītas ēkas vai tās daļas lietošanas veida maiņa;

32.4. citu personu **atļaujas vai** saskaņojumus, ja to nosaka normatīvie akti.

33. Ierosinot pirmās grupas publiskas ēkas vai tās daļas (pilsētās un ciemos), otrās vai trešās grupas ēkas vai tās daļas vienkāršotu atjaunošanu, būvvaldē iesniedz:

33.1. aizpildītu apliecinājuma kartes I. daļu otrās vai trešās grupas ēkas vai tās daļas vienkāršotas atjaunošanas gadījumā;

33.2. aizpildītu paskaidrojuma rakstu I. daļu pirmās grupas publiskas ēkas vai tās daļas vienkāršotas atjaunošanas gadījumā;

33.3. skaidrojošu aprakstu par plānoto būvniecības ieceri;

33.4. grafisko dokumentu, kurā parādītas ēkas vai tās daļas plānā veicamās izmaiņas un/ vai plānotie ēkas vai tās daļas lietošanas veidi;

33.5. citus dokumentus vai citu personu atļaujas vai saskaņojumus, ja to nosaka normatīvie akti.

34. Ierosinot pirmās (pilsētās un ciemos), otrās vai trešās grupas ēkas, kas nav valsts aizsargājamais kultūras piemineklis, vienkāršotu fasādes atjaunošanu, būvvaldē iesniedz:

34.1. aizpildītu ēkas fasādes apliecinājuma kartes I. daļu otrās vai trešās grupas ēkas vienkāršotas fasādes atjaunošanas gadījumā;

34.2. aizpildītu paskaidrojuma rakstu I. daļu pirmās grupas ēkas vienkāršotas fasādes atjaunošanas gadījumā;

34.3. skaidrojošu aprakstu par plānoto būvniecības ieceri, t.sk. būvniecības atkritumu utilizāciju, paredzēto teritorijas sakārtošanas veidu;

34.4. fasādes krāsu risinājumu (krāsu pasi);

34.5. galvenos konstruktīvos mezglus;

34.6. darbu organizēšanas projektu;

34.7. citus dokumentus vai citu personu atļaujas vai saskaņojumus, ja to nosaka normatīvie akti.

35. Ja vienkāršota atjaunošana vai vienkāršota fasādes atjaunošana paredzēta ēkā, kas ir valsts aizsargājamais kultūras piemineklis, būvvaldē papildus šo noteikumu 33. vai 34. punktā noteiktajam iesniedz:

35.1. Valsts kultūras pieminekļu aizsardzības inspekcijas atļauju;

35.2. telpu kultūrvēsturiskās inventarizācijas aktu.

36. Ja vienkāršota atjaunošana vai vienkāršota fasādes atjaunošana paredzēta valsts aizsargājamo kultūras pieminekļu, izņemot arheoloģijas pieminekļu, teritorijā vai tā aizsardzības zonā esošā ēkā, būvvaldē papildus šo noteikumu 33. vai 34. punktā iesniedz Valsts kultūras pieminekļu aizsardzības inspekcijas atļauju. Valsts kultūras pieminekļu aizsardzības inspekcijas atļauja nav nepieciešama kultūras pieminekļu aizsardzības zonā esošu ēku būvdarbiem, ja Valsts kultūras pieminekļu aizsardzības inspekcija ir noteikusi vēsturisko ēku fasāžu apdares atjaunošanas, logu nomaiņas, fasāžu un jumta siltināšanas, kā arī jumtu iesegumu nomaiņas metodikas principus.

37. Ēkas fasādes apliecinājuma karte vai paskaidrojuma raksts nav nepieciešama, ja ēkai, **t.sk.** ēkai, **kas** atrodas **valsts aizsargājama** kultūras pieminekļa (izņemot arhitektūras un pilsētbūvniecības pieminekļu) aizsardzības zonā, plānots nomainīt tikai logus, neveicot citus ēkas fasādes būvdarbus, un tiek nodrošināta atbilstība ēkas fasādes koptēlam (loga dalījums un proporcijas, rāmja un no ārtelpas redzamo loga elementu krāsojums un reljefs).

38. Ēkas fasādes apliecinājuma karte vai paskaidrojuma raksts nav nepieciešama ēkās, kuras atrodas arhitektūras un pilsētbūvniecības pieminekļu aizsardzības zonās, plānots nomainīt tikai logus, neveicot citus ēkas fasādes būvdarbus, un tiek nodrošināta atbilstība ēkas stilam, arhitektūras risinājumam un koptēlam (loga izvietojuma dziļums fasādes plaknē, logailu arhitektoniskā apdare, loga forma, loga kompozicionālais dalījums un proporcijas, oriģinālam atbilstošs materiāls, loga konstruktīvo elementu no ārtelpas redzamās daļas dimensijas un profilējums, loga dekoratīvās detaļas, no ārtelpas redzamie loga aprīkojuma elementi un krāsojums);

39. Mainot ēku logus vēsturiskā centra un tā aizsardzības zonas teritorijā, **ēkas fasādes apliecinājuma karte nav nepieciešama, ja būvvaldē iesniegta informācija, kurai pievienota** skice vai pase ar skaidrojošu aprakstu, ko parakstījis būvspeciālists arhitektūras jomā, lai nodrošinātu atbilstību šo noteikumu 38. punktā minētajām prasībām. Būvvalde, ja tās rīcībā ir tehniskā dokumentācija par ēkā esošajiem logiem (piemēram, logu nomaiņas pase), 14 dienu laikā pēc informācijas saņemšanas rakstiski paziņo būvniecības ierosinātājam par šādas dokumentācijas esību.

40. Ēkas fasādes apliecinājuma karte nav nepieciešama, ja otrās un trešās grupas dzīvojamā ēkā, izņemot valsts aizsargājamus kultūras pieminekļus, plānots aizstiklot lodžijas, neveicot citus fasādes būvdarbus, un būvvaldē **iesniegts** [Dzīvokļa īpašuma likumā](http://likumi.lv/doc.php?id=221382) noteiktajā kārtībā pieņemts lēmums par lodžiju aizstiklošanas pieļaujamību un **saskaņota** ēkas vizuālā izskata un attiecīgās fasādes lodžiju aizstiklojuma skice vai pase ar skaidrojošu aprakstu.

41. Vienkāršotas atjaunošanas un vienkāršotas fasādes atjaunošanas gadījumā būvprojekta izstrādātājs attiecīgajā būvprojektēšanas jomā izstrādātajam risinājumam nodrošina ēkas vai tās daļas konstrukciju noturību, arhitektonisko kvalitāti, koplietošanas inženiertīklu netraucētu funkcionēšanu, un apliecina atbilstību paredzētajai lietošanas veidam un normatīvajiem aktiem, kā arī par trešo personu īpašuma tiesību ievērošanu. Būvprojekta izstrādātājs var papildus pieaicināt citus būvspeciālistus, kuri paraksta apliecinājuma karti.

**3. Būvniecības ieceres izskatīšana**

42. Saņemot būvniecības ieceres iesniegumu un šajos noteikumos noteiktos dokumentus, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pieņem lēmumu atbilstoši Būvniecības likuma 14. panta trešajai daļai.

43. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 1. punktu, izdod būvatļauju (7. pielikums).

44. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 2.un 3. punktu, par to veic atzīmi paskaidrojuma rakstā, paskaidrojuma rakstā ēkas nojaukšanai, paskaidrojuma rakstā ēkas vai tās daļas lietošanas veida maiņai bez pārbūves, apliecinājuma kartē vai ēkas fasādes apliecinājuma kartē.

45. Pēc būvvaldes atzīmes veikšanas paskaidrojuma rakstā, paskaidrojuma rakstā ēkas nojaukšanai, apliecinājuma kartē vai ēkas fasādes apliecinājuma kartē, bet vienkāršotas fasādes atjaunošanas gadījumā – pirms tam būvvaldē iesniedzot šo noteikumu 99. punktā noteiktos dokumentus, būvniecības ierosinātājs ir tiesīgs uzsākt ēkas būvdarbus, un tie ir jārealizē ne ilgāk kā divu gadu laikā.

46. Būvvalde, izvērtējot paskaidrojuma rakstu par ēkas vai tās daļas lietošanas veida maiņu bez pārbūves, pieņem lēmumu par ēkas vai tās daļas lietošanas veida maiņu bez pārbūves akceptu, par to veicot atzīmi paskaidrojuma rakstā par ēkas vai tās daļas lietošanas veida maiņu bez pārbūves.

47. Ja ēkas vai tās daļas lietošanas veida maiņa bez pārbūves ietekmē kādu no ēkas būtiskajām prasībām atbilstoši Būvniecības likuma 9. panta otrajai daļai **vai neatbilst vietējās pašvaldības teritorijas plānošanas dokumentos vai normatīvajos aktos noteiktajām prasībām attiecīgajam lietošanas veidam**, būvvalde atsaka akceptēt lietošanas veida maiņu bez pārbūves.

48. Pēc būvvaldes atzīmes veikšanas paskaidrojuma rakstā par ēkas vai tās daļas lietošanas veida maiņu bez pārbūves akceptu, būvniecības ierosinātājs ir tiesīgs uzsākt ekspluatēt ēku vai tās daļu atbilstoši akceptētajam lietošanas veidam.

**4. Būvatļaujā iekļaujamie nosacījumi**

49. Būvatļaujā iekļauj:

49.1. projektēšanas nosacījumus, ietverot:

49.1. būvprojekta daļas un citas prasības būvprojekta detalizācijai atbilstoši vietējās pašvaldības apbūves noteikumiem;

49.1.2. prasības par tehnisko noteikumu saņemšanu no valsts un pašvaldību institūcijām;

49.1.3. prasības par tehnisko noteikumu saņemšanu inženiertīklu pieslēgumiem (atslēgumiem) un to šķērsojumiem;

49.1.4. vides pieejamības prasības;

49.1.5. normatīvajos aktos noteiktajos gadījumos citus dokumentus vai citu personu atļaujas vai saskaņojumus;

49.1.6. prasības fasādes apdarei izmantojamiem materiāliem;

49.1.7. citas prasības atbilstoši teritorijas plānojumam, lokālplānojumam vai detālplānojumam (ja tāds ir izstrādāts);

49.2. būvdarbu uzsākšanas nosacījumus, ietverot prasības par:

49.2.1. iesniedzamajiem dokumentiem atbildīgajiem būvspeciālistiem (saistību raksti, autoruzraudzības līgums);

49.2.2. reģistrēšanai iesniedzamajiem dokumentiem ēkas būvdarbu procesu fiksēšanai (būvdarbu žurnāls, autoruzraudzības žurnāls, būvuzraudzības plāns);

49.2.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

49.2.4. Valsts kultūras pieminekļu aizsardzības inspekcijas atļaujas saņemšanu, ja būvdarbi paredzēti valsts aizsargājamā kultūras piemineklī vai tā aizsardzības zonā, ja to paredz normatīvie akti;

49.2.5. citiem dokumentiem, ja to paredz normatīvie akti;

49.3. termiņus būvatļaujas nosacījumu izpildei.

50. Būvvalde, izvērtējot būvniecības ieceres dokumentus un būvniecības iesniegumā norādīto informāciju, būvatļaujas projektēšanas nosacījumos var noteikt mazāku nepieciešamo būvprojekta daļu (sadaļu) izstrādi kā noteikts otrās grupas ēkas būvprojekta sastāvam gadījumā, ja tiek būvēta, atjaunota, pārbūvēta viena vai divu dzīvokļu dzīvojamā ēka un to palīgēkas, kā arī lauku nedzīvojamās ēkas.

51. Būvatļaujā iekļautie nosacījumi būvdarbu uzsākšanai jāizpilda divu gadu laikā no atzīmes veikšanas būvatļaujā par projektēšanas nosacījumu izpildi.

**5. Sabiedrības informēšana**

52. Par saņemto būvatļauju, būvniecības ierosinātājs informē sabiedrību Būvniecības likuma 14. panta sestās daļas noteiktajā termiņā, izvietojot būvtāfeli (ne mazāku kā A1 formātā no izturīga materiāla pret apkārtējo vidi) zemesgabalā, kurā atļauta būvniecība, šādos gadījumos par:

52.1. otrās grupas ēkas, izņemot **viena vai divu dzīvokļa dzīvojamu ēku vai to palīgēku**, jaunu būvniecību vai novietošanu;

52.2. **otrās grupas viena vai divu dzīvokļa dzīvojamām ēkām, ja tie atrodas Baltijas jūras un Rīgas jūras līča krasta kāpu aizsargjoslā, kultūrvēsturiskā pieminekļa teritorijā vai aizsardzības zonā, vai īpaši aizsargājamā dabas teritorijā jaunu būvniecību vai novietošanu;**

52.3. trešās grupas ēkas jaunu būvniecību vai novietošanu;

52.4. otrās grupas ēkas, izņemot viena vai divu dzīvokļa dzīvojamām ēkām vai to palīgēkām, ja netiek mainīts lietošanas veids uz kādu no nedzīvojamo ēkas lietošanas veidu, pārbūvi.

52.5. trešās grupas ēkas pārbūvi.

53. Būvtāfeli pilsētās un ciemos novieto uz būvatļaujas apstrīdēšanas termiņu, vērstu pret publisku vietu, bet ārpus pilsētām un ciemiem – vērstu pret autoceļu, un tajā norāda šādas ziņas:

53.1. būvniecības iecere (būvniecības veids un adrese);

53.2. ierosinātājs (fiziskās personas vārds, uzvārds vai juridiskās personas nosaukums, adrese, reģistrācijas numurs);

53.3. būvprojekta izstrādātājs (fiziskās personas vārds, uzvārds, sertifikāta Nr. vai juridiskās personas nosaukums, adrese, reģistrācijas numurs);

53.4. būvniecības ieceres plāns ar ēkas novietni, bet trešās grupas publiskajām ēkām **papildus** būvniecības ieceres vizualizācija vides kontekstā;

53.5. informācija par būvatļaujas spēkā stāšanās laiku.

**6. Projektēšana**

54. Saņemot būvatļauju, būvniecības ierosinātājs ir tiesīgs uzsākt būvatļaujas nosacījumu izpildi, pieprasot nepieciešamos tehniskos noteikumos no attiecīgajām institūcijām, ja tie nav saņemti izstrādājot būvprojektu minimālā sastāvā, un nodrošinot būvprojekta izstrādi tādā apjomā, kā tas noteikts šajos noteikumos attiecīgās grupas ēkai un būvniecības veidam.

**6.1. Projektēšanas uzdevums un būvprojektēšanas līgums**

55. Būvniecības ierosinātāja un būvprojekta izstrādātāja līgumā par būvprojekta izstrādāšanu norāda, kura no pusēm uzņemas veikt būvprojektēšanas sagatavošanas darbus.

56. Projektēšanas uzdevums ir būvprojektēšanas līguma un būvprojekta neatņemama sastāvdaļa, ko sastāda un paraksta būvniecības ierosinātājs un būvprojekta izstrādātājs.

57. Projektēšanas uzdevumā norāda projektējamās ēkas galveno lietošanas veidu ar plānotajām telpu grupām**, to lietošanas veidiem** un parametrus, teritorijas plānojuma un inženiertīklu projektēšanas prasības. Ja nepieciešams, norādāmi īpašie nosacījumi (piemēram, vēlamās būvkonstrukcijas un materiāli, tehnoloģija). Ja ēku nojauc, projektēšanas uzdevumā norāda prasības nojaukšanas darbu projektam.

58. Ja būvniecības iecere, paredz objekta nodošanu ekspluatācijā pa būves kārtām, projektēšanas uzdevumā norāda katrā kārtā ietveramo apjomu.

59. Ja nepieciešama būvprojekta tālāka detalizācija ārpus šajos noteikumos noteiktā katrai būvju grupai obligātā apjoma, tad tas ietverams projektēšanas uzdevumā (līgumā).

**6.2. Būvprojekta sastāvs**

60. Būvprojekta izstrādātājs izstrādā būvprojektu tādā apjomā kāds ir noteikts šajos noteikumos un norādīts būvatļaujā.

61. Otrās grupas ēkas būvprojektam (izņemot nojaukšanas gadījumā) ir šādas sastāvdaļas:

61.1. vispārīgā daļa:

61.1.1. būvprojektēšanas uzsākšanai nepieciešamie dokumenti un materiāli;

61.1.2. zemes gabala inženierizpētes materiāli atbilstoši vispārīgajos būvnoteikumos noteiktajos gadījumos;

61.1.3. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas galveno lietošanas veidu atbilstoši būvju klasifikācijai, vides pieejamības un ugunsdrošības pasākumu risinājumiem;

61.2. arhitektūras daļa:

61.2.1. vispārīgo rādītāju lapa;

61.2.2. teritorijas sadaļa:

61.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna;

61.2.2.2. savietotais projektējamo inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna;

61.2.2.3. teritorijas vertikālais plānojums;

61.2.2.4. labiekārtojuma un apstādījumu plāns (izņemot viena vai divu dzīvokļu dzīvojamām ēkām un to palīgēkām);

61.2.2.5. transporta un gājēju kustības organizācijas shēma (izņemot viena vai divu dzīvokļu dzīvojamām ēkām un to palīgēkām);

61.2.3. arhitektūras sadaļa:

61.2.3.1. ēkas stāvu un jumta plāni ar ēkas un telpu izmēriem un telpu grupu lietošanas veidu eksplikāciju, kuru pievieno konkrētā stāva plānam;

61.2.3.2. ēkas fasādes ar augstuma atzīmēm;

61.2.3.3. raksturīgie griezumi ar augstuma atzīmēm;

61.2.3.4. tehnisko iekārtu izvietojums ar stiprinājumu piesaistēm (publiskām ēkām);

61.2.3.5. būvizstrādājumu un būvmateriālu specifikācijas;

61.3. inženierrisinājumu daļa:

61.3.1. būvkonstrukcijas (pamati, pārsegumi, jumts un citas slodzi nesošas konstrukcijas);

61.3.2. ēkai nepieciešamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru tīkli) un to risinājumi (pieslēguma shēmas, specifikācijas, griezumi);

61.3.3. citi inženierrisinājumi, ja tādi nepieciešami;

61.3.4. vides aizsardzības pasākumi;

61.3.5. būvizstrādājumu un būvmateriālu specifikācijas;

61.4. darbu organizēšanas projekts;

61.5. energoefektivitātes aprēķins, ja to nosaka Ēku energoefektivitātes likums.

62. Trešās grupas ēkas būvprojektam (izņemot nojaukšanas gadījumā) ir šādas sastāvdaļas:

62.1. vispārīgā daļa:

62.1.1. būvprojektēšanas uzsākšanai nepieciešamie dokumenti un materiāli;

62.1.2. zemes gabala inženierizpētes materiāli atbilstoši vispārīgajos būvnoteikumos noteiktajos gadījumos;

62.1.3. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas galveno lietošanas veidu atbilstoši būvju klasifikācijai un vides pieejamības risinājumiem;

62.2. arhitektūras daļa:

62.2.1. vispārīgo rādītāju lapa;

62.2.2. teritorijas sadaļa:

62.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna;

62.2.2.2. savietotais projektējamo inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna;

62.2.2.3. teritorijas vertikālais plānojums;

62.2.2.4. labiekārtojuma un apstādījumu plāns;

62.2.2.5. transporta un gājēju kustības organizācijas shēma;

62.2.3. arhitektūras sadaļa:

62.2.3.1. ēkas stāvu un jumta plāni ar ēkas un telpu izmēriem un telpu grupu lietošanas veidu eksplikāciju, kuru pievieno konkrētā stāva plānam;

62.2.3.2. ēkas fasādes ar augstuma atzīmēm;

62.2.3.3. raksturīgie griezumi ar augstuma atzīmēm;

62.2.3.4. tehnisko iekārtu izvietojums ar stiprinājumu piesaistēm (publiskām un ražošanas ēkām);

62.2.3.5. būvizstrādājumu un būvmateriālu specifikācijas;

62.3. inženierrisinājumu daļa:

62.3.1. būvkonstrukcijas (pamati, pārsegumi, jumts un citas slodzi nesošas konstrukcijas) ar konstrukciju būtiskāko slodžu uzņemšanas mezglu detalizāciju:

**62.3.1.1. būvkonstrukciju detalizēta aprēķinu atskaite, kurā ir dotas visas slodzes, slodžu shēmas un kopējais aprēķina modelis;**

**62.3.1.2. grafiskā daļa, kas ietver sekojošo konstrukciju plānus, griezumus, izklājumus un mezglus;**

62.3.2. ēkai nepieciešamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru tīkli) un to risinājumi (pieslēguma shēmas, specifikācijas, griezumi):

**62.3.2.1. inženiertīklu patēriņu aprēķini, slodzes un aksonometriskās shēmas;**

**62.3.2.2. visu inženiertīklu stiprinājumu slodzes uz nesošām konstrukcijām;**

62.3.3. citi inženierrisinājumi;

62.3.4. vides aizsardzības pasākumi;

62.3.5. būvizstrādājumu un būvmateriālu specifikācijas;

62.4. darbu organizēšanas projekts;

62.5. ugunsdrošības pasākumu daļa:

62.5.1. apraksts, kas ietver ēkas ugunsdrošības raksturlielumus, ugunsslodzi – ražošanas un noliktavu ēkām;

62.5.2. ģenerālplāna ugunsdrošības risinājumi (ēku un inženierbūvju izvietošana, ārējo ugunsdzēsības inženiertīklu izbūve, ugunsdzēsības un glābšanas darbu nodrošināšana);

62.5.3. ugunsnoturības pakāpes būvkonstrukcijām un plānošanas risinājumiem (piemēram, ugunsbīstamības risku izvērtēšana un ugunsbīstamo zonu apraksts, ēku un inženierbūvju ugunsdrošības pakāpes, prasības nesošām un norobežojošām būvkonstrukcijām, to ugunsizturības robežas un ugunsreakcijas klases, prasības būvkonstrukciju apdarei, telpu ugunsslodze, dūmu aizsardzības risinājumi, prasības pret uguns un dūmu izplatīšanos ugunsgrēka gadījumā, speciālie ugunsdrošības pasākumi, ņemot vērā ēku un inženierbūvju īpatnības);

62.5.4. evakuācijas nodrošināšana;

62.5.5. sprādziena aizsardzības risinājumi (telpās ar sprādzienbīstamu vidi);

62.5.6. ugunsaizsardzības sistēmas (ugunsgrēka atklāšanas un trauksmes signalizācijas sistēma, stacionāra ugunsdzēsības sistēma, ugunsgrēka izziņošanas sistēma, dūmu un karstuma kontroles sistēmas);

62.5.7. nepārtrauktas elektroapgādes nodrošināšana ugunsaizsardzības sistēmām, avārijas un evakuācijas apgaismojumam;

62.5.8. paredzētie inženiertehnisko sistēmu ugunsdrošības risinājumi;

62.5.9. manuālās (primārās) ugunsdzēsības iekārtas (telpu nodrošināšana ar ugunsdzēsības aparātiem (aprēķins) un citu ugunsdrošības aprīkojumu);

62.5.10. īpašie ugunsdrošības pasākumi ekspluatācijas stadijā;

62.6. energoefektivitātes aprēķins, ja to nosaka Ēku energoefektivitātes likums;

62.7. būvprojekta ekspertīze.

63. Otrās vai trešās grupas rūpnieciskās ražošanas (arī ēdināšanas uzņēmumiem) un noliktavu ēkām papildus būvprojektā ietver tehnoloģisko daļu:

63.1. ražošanas procesu tehnoloģiskās shēmas;

63.2. iekārtu izvietojumu, shēmas, aprakstus **un slodzes uz nesošām konstrukcijām, to radītās vibrācijas un trokšņus**;

63.3. ražošanas procesa tehniskos noteikumus vai aprakstus.

64. Publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļiem finansētām otrās vai trešās grupas ēkām papildus būvprojektā ietver ekonomisko daļu:

64.1. iekārtu, konstrukciju un materiālu kopsavilkumu;

64.2. būvdarbu apjomus;

64.3. izmaksu aprēķinu (tāmi).

65. Otrās vai trešās grupas ēkas nojaukšanas būvprojektam ir šādas sastāvdaļas:

65.1. vispārīgā daļa:

65.1.1. būvprojektēšanas uzsākšanai nepieciešamie dokumenti;

65.1.2. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas inženiertīklu atslēgšanu, darbu organizēšanu, vides aizsardzības pasākumiem, teritorijas sakārtošanu pēc nojaukšanas darbu pabeigšanas.

65.2. arhitektūras daļa:

65.2.1. vispārīgo rādītāju lapa;

65.2.2. teritorijas sadaļa:

65.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz aktuāla topogrāfiskā plāna ar nojaucamām inženiertīkliem;

65.2.2.2. teritorijas vertikālais plānojums;

65.2.2.3. labiekārtojuma un apstādījumu plāns (ja paredzēts labiekārtot teritoriju);

65.3. ēkai demontējamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru sistēmas u.c.) un to risinājumi (atslēguma shēmas, specifikācijas, griezumi);

65.4. darbu organizēšanas projekts.

**6.3. Darbu organizēšanas projekta saturs**

66. Darbu organizēšanas projektā ir šādas sastāvdaļas:

66.1. būvdarbu kalendāra plāns (ja to pieprasa būvniecības ierosinātājs);

66.2. būvdarbu ģenerālplāns;

66.3. darba aizsardzības plāns (to var izstrādāt arī kā patstāvīgu dokumentu);

66.4. skaidrojošs apraksts;

**66.5. montāžas slodžu shēmas būvniecības laikā un to ietekme uz nesošām konstrukcijām un blakus esošajām ēkām**.

67. Būvdarbu ģenerālplānu izstrādā atsevišķiem būvniecības posmiem. Būvdarbu ģenerālplānos atzīmē jaunceļamās, esošās un nojaucamās ēkas, pagaidu būves, pastāvīgos un pagaidu ceļus, būvmašīnu, arī montāžas celtņu izvietojumu un pārvietošanās ceļus, reperus un piesaistu asu nostiprināšanas vietas, inženiertīklus (elektroenerģijas, ūdens, siltuma un citu resursu inženiertīklus), norādot tām pastāvīgās un pagaidu pieslēgšanās vietas, kā arī materiālu un konstrukciju nokraušanas laukumus.

68. Ja ar būvdarbiem saistīts ražošanas process paredzēts arī ārpus būvlaukuma, ieteicams sastādīt situācijas plānu, kurā norādīti visi materiāltehniskās apgādes un palīgražošanas objekti.

69. Skaidrojošajā aprakstā raksturojami vispārējie un speciālie būvniecības apstākļi, iespējamie sarežģījumi un īpatnības, pamatojams būvdarbu kopējais ilgums, kā arī norādāmi svarīgākie vides aizsardzības pasākumi un ieteikumi kvalitātes kontroles un nodrošināšanas organizēšanai būvlaukumā.

70. Izstrādājot būvprojektus ekspluatācijā esošo ēku pārbūvei vai atjaunošanai, kas jāveic nepārtraucot to pamatfunkciju izpildi, darbu organizēšanas projektā papildus norāda:

70.1. kādi darbi un kādā secībā veicami, nepārtraucot ēkas pamatfunkciju, un kādi darbi, kādā secībā un kādos termiņos – plānotos pamatfunkciju izpildes pārtraukumos;

70.2. būvdarbu ģenerālplānos – ekspluatācijā esošās ēkas, arī inženiertīkli un ceļi, kuru funkcionēšana pārbūves laikā netiek pārtraukta, kā arī ēkas un inženiertīkli, kuru funkcionēšana tiek pārtraukta uz laiku vai pilnīgi;

70.3. skaidrojošajā aprakstā – sadarbība starp būvdarbu veicēju un pārbūvējamās vai atjaunojamās ēkas īpašnieku, kā arī pasākumi, kas nodrošina netraucētu ēkas pamatfunkciju izpildi un pārbūves vai atjaunošanas darbu veikšanu;

70.4. būvmateriālu **un demontāžas materiālu** pagaidu nokraušanas vietas un to maksimāli pieļaujamais svars uz pārseguma, jumta vai citām nesošām konstrukcijām;

**70.5. montāžas slodžu shēmas pārbūves laikā un to ietekme uz nesošām konstrukcijām un blakus esošām ēkām.**

**6.4. Būvprojekta izstrādāšana**

71. Būvprojektu izstrādā latviešu valodā. Pēc būvniecības ierosinātāja vēlēšanās būvprojekta tekstuālo daļu var tulkot svešvalodā. Svešvalodā izstrādātā būvprojekta tekstuālā daļa tulkojama latviešu valodā. Pārstāvniecības būvniecības gadījumā būvprojektu izstrādā latviešu valodā un svešvalodā, lai iesniegtu izskatīšanai attiecīgajās uzņēmējvalsts institūcijās.

72. Pārstāvniecību būvprojekti ir izstrādājami saskaņā ar Latvijas Republikas normatīvajiem aktiem, ciktāl tie nav pretrunā ar uzņēmējvalsts normatīvajiem aktiem, kā arī noteikumiem, kas regulē apbūvei un arhitektūrai noteiktās prasības.

73.Saskaņojot ar būvvaldi, būvprojektu var izstrādāt piemērojot Eiropas Savienības dalībvalstu nacionālo standartu un būvnormatīvu tehniskās prasības. Nav pieļaujama vienlaikus vairāku Eiropas Savienības dalībvalstu nacionālo standartu vai būvnormatīvu piemērošana viena konstruktīvā elementa vai vienas inženiertehniskās sistēmas projektēšanā viena objekta būvprojektā.

74. Būvprojektu, kuru izstrādi un īstenošanu Latvijas Republikas teritorijā vismaz 40% apmērā finansē starptautiskās finanšu institūcijas, Eiropas savienība vai tās dalībvalstis (ja attiecīgās investīcijas nav jāatmaksā), var izstrādāt, piemērojot investētāja būvnormatīvus, ja tie nav pretrunā ar Eiropas standartizācijas organizācijas standartiem. Uz minēto būvprojektu un to īstenošanu attiecas pārējās [Būvniecības likumā](http://likumi.lv/doc.php?id=36531) un šajos noteikumos noteiktās prasības. Piemērojot investētāja būvnormatīvus, tie nedrīkst pazemināt nacionālajos normatīvajos aktos ēkai noteiktās būtiskās prasības.

75. Būvprojekta vadītājs uz būvprojekta titullapas un būvprojekta ģenerālplāna lapas, kurā ir arī būvobjektu raksturojošie galvenie rādītāji, paraksta apliecinājumu par to, ka būvprojektā ir iekļautas un izstrādātas visas nepieciešamās daļas atbilstoši būvatļaujā ietvertajiem nosacījumiem (8. pielikums).

76. Būvprojekta risinājumu atbilstību tehniskajiem noteikumiem un būvnormatīvu prasībām var apliecināt viens būvspeciālists attiecīgajā būvprojektēšanas jomā (nepiesaistot citus būvspeciālistus), ja tiek būvēta vai nojaukta šo noteikumu 107. punktā noteiktās ēkas un tai nav izvirzītas īpašas prasības teritorijas izmantošanas un apbūves noteikumos. Būvspeciālists ir atbildīgs par būvprojektu kopumā un tā atbilstību būvniecību reglamentējošajiem normatīvajiem aktiem.

77. Būvprojekta daļas vadītājs uz attiecīgās būvprojekta daļas galvenās rasējuma lapas (vispārīgo rādītāju lapas) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu, kā arī tehnisko noteikumu prasībām (8. pielikums). Būvprojekta visu daļu vispārīgo rādītāju lapas paraksta būvprojekta vadītājs.

78. Atsevišķas būvprojekta daļas, rasējumu un teksta tehniskais izstrādātājs paraksta katru izstrādāto rasējuma lapu vai teksta sadaļu. Ja izstrādātājam nav attiecīgā sertifikāta, rasējuma lapas, izņemot detalizētos rasējumus, paraksta arī attiecīgās daļas vai būvprojekta vadītājs, kas tās pārbaudījis.

**6.5. Būvprojekta atkāpju no tehniskajām prasībām saskaņošana**

79. Ja inženiertīklu pieslēgšanās vai to šķērsošanas tehniskās prasības vai tehnisko noteikumu prasības nevar izpildīt, būvprojekta tehniskie risinājumi saskaņojami institūcijās, kas noteikušas attiecīgās prasības. Atkāpes no inženiertīklu pieslēgšanās vai to šķērsošanas tehniskajām prasībām vai tehniskajiem noteikumiem saskaņojamas būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna vai atbilstoši izmaina tehniskos risinājumus. Par inženiertīklu pieslēgšanās vai to šķērsošanas tehnisko prasību atkāpju saskaņošanu attiecīgās institūcijas var iekasēt samaksu atbilstoši iestādes apstiprinātajam cenrādim.

80. Ja būvniecību regulējošo normatīvo aktus tehniskās prasības nevar izpildīt, Būvniecības likuma 9. panta trešās daļas noteiktajos gadījumos tās pieļaujams saskaņot ar attiecīgajām valsts un pašvaldību institūcijām. Saskaņošana veicama būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna.

**6.6. Būvprojekta ekspertīze**

81. Trešās grupas ēkas būvprojekta ekspertīzi veic, lai izvērtētu projektētās ēkas atbilstību prasībām ēkas mehāniskajai stiprībai un stabilitātei, ugunsdrošības, lietošanas drošības un vides pieejamības prasībām:

81.1. arhitektūras daļai;

81.2. būvkonstrukciju sadaļai;

81.3. ekonomiskajai daļai – būvprojektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums–izvērtējot materiālu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību;

81.4. ugunsdrošības pasākumu daļai, kā arī citu būvprojekta sadaļu ugunsdrošības risinājumiem;

81.5 darba organizēšanas projektam;

81.6. energoefektivitātes aprēķinam, ja tā nepieciešamību nosaka Ēku energoefektivitātes likums.

82. Ja risināmi strīdus jautājumi starp būvniecības dalībniekiem par būvprojekta atbilstību normatīvajiem aktiem un tehniskajos noteikumos noteiktajām prasībām, būvprojekta ekspertīze veicama par tām būvprojekta daļām vai sadaļām, par kurām būvniecības dalībniekiem pastāv strīds.

83. Būvprojekta ekspertīzes atzinumu būvniecības ierosinātājs pievieno būvprojekta dokumentācijai.

**6.7. Būvprojekta saskaņošana un izskatīšana**

84. Izstrādāto būvprojektu saskaņo būvniecības ierosinātājs un citas personas atbilstoši būvatļaujā ietvertajiem projektēšanas nosacījumiem.

85. Izstrādātā būvprojekta oriģinālu trijos eksemplāros (ar atbildīgo vadītāju un būvniecības ierosinātāja oriģināliem parakstiem, saskaņojumiem un zīmogu nospiedumiem uz būvobjekta ģenerālplāna) un, ja nepieciešams, būvprojekta ekspertīzes atzinumu iesniedz būvvaldē būvatļaujas projektēšanas nosacījumu izpildes termiņa laikā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

86. Būvvalde izvērtē izstrādāto būvprojektu atbilstoši būvatļaujā ietvertajiem projektēšanas nosacījumiem un nepieciešamo tehnisko risinājumu esību, kā arī pārliecinās par normatīvajos aktos noteikto prasību ievērošanu.

87. Ja izpildīti visi projektēšanas nosacījumi, būvvalde Būvniecības likuma 12. panta piektajā daļā noteiktajā termiņā izdari atzīmi būvatļaujā par projektēšanas nosacījumu izpildi. Pēc atzīmes veikšanas būvatļaujā būvprojekta viens eksemplārs glabājas būvvaldē.

88. Ja būvvalde konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi no trešajām personām, tā uzdod būvniecības ierosinātājam pārstrādāt būvprojektu vai saņemt iztrūkstošos saskaņojumus. **Izskatītā būvprojekta viens eksemplārs glabājas būvvaldē.**

89. Pēc būvvaldes konstatēto trūkumu novēršanas būvniecības ierosinātājs atkārtoti iesniedz būvprojektu izvērtēšanai būvvaldei būvatļaujas projektēšanas nosacījumu izpildes termiņa laikā.

90. Pēc būvatļaujā ietverto projektēšanas nosacījumu izpildīšanas būvniecības ierosinātājs iesniedz būvvaldē būvdarbu uzsākšanai nepieciešamos dokumentus.

91. Pārstāvniecības ēkas būvniecības gadījumā, pēc būvatļaujā ietverto projektēšanas nosacījumu izpildes pārstāvniecība būvprojektu iesniedz akceptēšanai vai saskaņošanai attiecīgajā uzņēmējvalsts institūcijā.

**7. Būvdarbi**

92. Izpildot būvatļaujā iekļautos būvdarbu uzsākšanas nosacījumus un būvniecības ierosinātājam iesniedzot būvvaldē tajā norādītos dokumentus, būvvalde:

92.1. būvatļaujā norāda būvniecības ierosinātāja pieprasīto būvdarbu veikšanas ilgumu, kas atbilst būvdarbu veicēja civiltiesiskās atbildības apdrošināšanas termiņam, maksimālo būvdarbu veikšanas laiku atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu), un termiņu, līdz kuram ēka būtu nododama ekspluatācijā;

92.2. būvatļaujai pievieno pielikumu (9. pielikums), kurā norāda būvdarbu veicēju un pieaicinātos būvspeciālistus.

93. Būvvalde var pagarināt būvdarbu veikšanas ilgumu pēc šo noteikumu 95. vai 96. punktā minēto nosacījumu izpildes.

94. Ja ēka, **kurai veikts ietekmes uz vidi novērtējums atbilstoši likumam „Par ietekmes uz vidi novērtējumu”**, nav nodota ekspluatācijā noteiktajā termiņā, būvniecības ierosinātājam likumā „[Par ietekmes uz vidi novērtējumu](http://likumi.lv/doc.php?id=51522)” noteiktajā kārtībā jāveic sākotnējais ietekmes uz vidi izvērtējums, ja ir mainījušies faktiskie un tiesiskie apstākļi, uz kuru pamata tika uzsākta būvniecība. Ja ir mainījušies faktiskie vai tiesiskie apstākļi, būvvalde var pieņemt lēmumu par pašvaldības teritorijas izmantošanas un apbūves noteikumiem neatbilstošas ēkas vai tās daļas nojaukšanu.

95. Ja saskaņā ar šo noteikumu 94. punktu ir veikta atkārtota būvniecības ieceres izvērtēšana, būvatļauju (būvdarbu veikšanu) pagarina uz būvvaldes noteikto laiku, bet ne ilgāk kā uz trīs gadiem, ja būvvaldē ir uzrādīta aktuāla ēkas kadastrālās uzmērīšanas lieta un **iesniegts** izpildmērījuma plānu par ēkas novietni un tai izbūvētiem ārējiem inženiertīkliem, **kā arī uz pieprasīto pagarinājuma termiņu būvdarbu veicēja civiltiesiskās atbildības apdrošināšanas polises kopija**. Ja ēka minētajā termiņā netiek nodota ekspluatācijā un ir mainījušies faktiskie vai tiesiskie apstākļi, uz kuru pamata tika uzsākta būvniecība, būvvalde var pieņemt lēmumu par pašvaldības teritorijas izmantošanas un apbūves noteikumiem neatbilstošas ēkas vai tās daļas nojaukšanu.

96. Ja ēka, **kurai nav veikts ietekmes uz vidi novērtējums atbilstoši likumam „Par ietekmes uz vidi novērtējumu”**, vai tās kārta (ja ēku paredzēts īstenot pa kārtām) nav nodota ekspluatācijā noteiktajā termiņā, būvatļauju pagarina uz būvniecības ierosinātāja pieprasīto laiku, ja būvvaldē ir uzrādīta aktuāla ēkas kadastrālās uzmērīšanas lieta **un iesniegts** ēkas novietnes un tai izbūvēto ārējo inženiertīklu izpildmērījuma plāns, **kā arī uz pieprasīto pagarinājuma termiņu būvdarbu veicēja civiltiesiskās atbildības apdrošināšanas polises kopija**.

97. Ja būvdarbu laikā rodas nepieciešamība paredzēt citādus risinājumus, nekā tas paredzēts būvprojektā, to īstenošana pieļaujama pēc būvprojekta izmaiņu veikšanas Būvniecības likuma un vispārīgajos būvnoteikumos noteiktajā kārtībā.

98. **Būvdarbu veicējs un** pieaicinātie būvspeciālisti var mainīties būvdarbu laikā, par to informējot būvvaldi un **iesniedzot jaunā būvdarbu veicēja civiltiesiskās atbildības obligātās apdrošināšanas polises kopiju vai jauno būvspeciālistu saistību rakstus un jauno būvspeciālistu profesionālās civiltiesiskās atbildības apdrošināšanas polises kopijas. Jaunais būvdarbu veicējs vai jaunie pieaicinātie būvspeciālisti ir tiesīgs uzsāk pienākumu izpildi būvlaukumā ar jauna būvatļaujas pielikuma (9. pielikums) izdošanas brīdi.**

99. Pirms ēkas, kas nav valsts aizsargājamais kultūras piemineklis, vienkāršotās fasādes atjaunošanas būvdarbu uzsākšanas būvniecības ierosinātājs būvvaldē iesniedz:

99.1. aizpildītu ēkas fasādes apliecinājuma kartes II. daļu;

99.2. apdrošinātāja izsniegtu visu atbildīgo būvspeciālistu un būvdarbu veicēja civiltiesiskās atbildības obligātās apdrošināšanas polišu kopijas;

99.3. būvdarbu žurnālu, izņemot, ja būvdarbus veic būvētājs;

99.4. būvuzraudzības plānu un būvuzrauga saistību rakstu, ja saskaņā ar vispārīgajiem būvnoteikumiem būvobjektam nepieciešama būvuzraudzība;

99.5. atbildīgā būvdarbu vadītāja un būvdarbu vadītāja saistību rakstu, izņemot, ja būvdarbus veic būvētājs.

**100. Pirms būvdarbu veikšanas pārstāvniecība saņem arī būvdarbu atļauju uzņēmējvalsts attiecīgajā institūcijā.**

**7.1. Būvdarbu organizēšana**

101. Būvdarbu sagatavošanu un būvdarbus var veikt būvdarbu veicējs vai šajos noteikumos noteiktos gadījumos – būvētājs. Pārstāvniecības būvdarbi veicami saskaņā ar šajos noteikumos noteikto kārtību, ievērojot uzņēmējvalsts normatīvajos aktos noteiktās prasības.

102. Būvniecības ierosinātāja un būvdarbu veicēja savstarpējās saistības nosaka atbilstoši šiem noteikumiem, Latvijas būvnormatīviem un tiesību aktiem noslēgtais līgums par būvdarbu veikšanu, kurā minēti arī būvdarbu sagatavošanas darbi.

103. Būvniecības ierosinātājs saņem ar būvdarbu veikšanu saistītās atļaujas un pirms būvdarbu uzsākšanas:

103.1. izsniedz būvdarbu veicējam būvatļauju ar atzīmi par būvdarbu uzsākšanai izvirzīto nosacījumu izpildi (kopija);

103.2. norīko vienu vai vairākus darba aizsardzības koordinatorus, ja būvdarbus veiks vairāk nekā viens būvdarbu veicējs, atbilstoši darba aizsardzības normatīvo aktu noteiktajām prasībām.

104. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju atbilstoši darba aizsardzības normatīvo aktu noteiktajām prasībām.

105. Ja būvdarbu veicējs noslēdzis būvdarbu līgumus ar atsevišķu būvdarbu veicējiem, viņš izsniedz būvatļaujas kopiju katram atsevišķu būvdarbu veicējam.

106. Ja būvdarbus veic būvētājs, viņš uzņemas būvdarbu veicēja vai atbildīgā būvdarbu vadītāja pienākumus.

107. Būvētājam būvdarbu veikšanai nav nepieciešamas pastāvīgas prakses tiesības arhitektūras vai būvniecības jomā šādos gadījumos, ja:

107.1. viņš savām vajadzībām būvē, **novieto,** pārbūvē, atjauno vai nojauc pirmās grupas ēku vai tās daļu vai otrās grupas viena dzīvokļu dzīvojamo ēku vai tās daļu un palīgēkas, kā arī lauku saimniecību nedzīvojamās ēkas, kas nav augstāks par diviem stāviem un kuras apbūves laukums nav lielāks par 400 m2 un būvtilpums – par 2000 m3;

107.2. viņš savām vajadzībām veic vienkāršoto atjaunošanu;

107.3. viņš savai pirmās grupas ēkai vai tās daļai vai otrās grupas viena dzīvokļu dzīvojamo ēkai vai tās daļai un palīgēkām, kā arī lauku saimniecību nedzīvojamās ēkā veic vienkāršotu fasādes atjaunošanu.

**7.2. Būvdarbu sagatavošana**

108. Būvdarbu sagatavošana uzsākama tikai pēc tam, kad saņemtā būvatļauja kļuvusi neapstrīdama un izpildīti būvatļaujā ietvertie nosacījumi.

109. Būvdarbu sagatavošanas procesā veicami nepieciešamie organizatoriskie pasākumi, kā arī darbi būvlaukumā un ārpus tā, lai nodrošinātu būvdarbu sekmīgu norisi un visu būvdarbu dalībnieku saskaņotu darbību.

110. Būvdarbu veicējs, saņemot būvprojektu, pārliecinās par papildus detalizētāku rasējumu nepieciešamību. Ja būvdarbu veicējs nav pieprasījis papildus detalizētāku rasējumu izstrādi, būvdarbu veicējs ir atbildīgs par iespējamām sekām. Detalizētākus rasējumus var izstrādāt arī būvdarbu gaitā un tie saskaņojami ar **būvniecības ierosinātāju**.

111. Kad nospraustas galvenās būvasis, bet būvdarbi vēl nav uzsākti, galvenais būvdarbu veicējs veic visus būvniecības ieceres teritorijas aizsardzības darbus pret nelabvēlīgām dabas un ģeoloģiskām parādībām (piemēram, applūšanu, noslīdeņiem), kas paredzēti šo noteikumu [114. punktā](http://likumi.lv/doc.php?id=42807#p135) minētajā darbu veikšanas projektā. Būvasu nospraušanas aktu būvniecības ierosinātājs septiņu dienu laikā, skaitot no šī akta parakstīšanas, iesniedz būvvaldē.

112. Pirms būvdarbu uzsākšanas esošās apbūves apstākļos galvenais būvdarbu veicējs iezīmē un norobežo bīstamās zonas, nosprauž esošo pazemes inženiertīklus un citu būvju asis vai iezīmē to robežas, kā arī nodrošina transportam un gājējiem drošu pārvietošanos un pieeju esošajām ēkām un infrastruktūras objektiem. Minētie pasākumi darbu veikšanas projektā saskaņojami ar skarto inženiertīklu un ēku īpašniekiem.

**7.3. Būvdarbu veikšanas dokumentācija**

113. Būvdarbi organizējami un veicami saskaņā būvprojektu un tā sastāvā esošo darbu organizēšanas projektu, kā arī darbu veikšanas projektu.

114. Darbu veikšanas projektu, pamatojoties uz izstrādāto būvprojektu, izstrādā galvenais būvdarbu veicējs, bet atsevišķiem un speciāliem darbu veidiem –atsevišķu būvdarbu veicēji. Darbu veikšanas projekta sastāvdaļas nosaka saskaņā ar normatīvo aktu darbu veikšanas projektam, projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

115. Atkarībā no būvdarbu apjoma un plānotā būvdarbu ilguma darbu veikšanas projektu izstrādā visai ēkai kopumā, atsevišķai tās daļai vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam, ēkas sekcijai, laidumam, stāvam).

116. Izstrādājot darbu veikšanas projektu esošajām ēkām, ievēro to īpašnieku vai lietotāju noteikumus un situāciju būvobjektā.

117. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju. Pamatojoties uz uzņēmuma vadītāja pilnvarojumu, darbu veikšanas projektu apstiprina atsevišķu būvdarbu veicēja atbildīgais būvspeciālists. Atjaunošanas, restaurācijas vai pārbūves darbu veikšanas projekts saskaņojams arī ar būvprojekta izstrādātāju un būvniecības ierosinātāju.

118. Darbu veikšanas projekts nododams atbildīgajam būvdarbu vadītājam pirms būvprojektā paredzēto darbu uzsākšanas.

119. Darbu veikšanas projekts ir pieejams būvlaukumā strādājošajiem būvspeciālistiem un kontrolējošām institūcijām.

120. Būvdarbu žurnālu neaizpilda šo noteikumu 107.1. un 107.3. apakšpunktā minētajos gadījumos**, kā arī veicot vienkāršotu atjaunošanu un lietošanas veida maiņu bez pārbūves.**

121. Ierakstus katru darba dienu būvdarbu žurnālā veic būvdarbu vadītājs un tiem ir jāraksturo faktiskā situācija būvlaukumā. Būvuzrauga un autoruzrauga būvdarbu žurnālā izteiktie iebildumi vai norādījumi ir uzskatāmi par izpildītiem, ja būvuzraugs vai autoruzraugs veicis attiecīgu atzīmi būvdarbu žurnālā.

**7.4. Būvdarbu veikšana un kvalitātes kontrole**

122. Par darba aizsardzību būvlaukumā savas kompetences ietvaros ir atbildīgs galvenā būvdarbu veicēja atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju atbildīgie būvdarbu vadītāji. Atbildīgais būvdarbu vadītājs ievēro darba aizsardzības koordinatora norādījumus.

123. Autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem un ceļu satiksmes noteikumiem.

124. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos **un attiecīgajos standartos**, apbūves noteikumos un citos normatīvajos aktos vai būvdarbu līgumā noteiktajiem būvdarbu kvalitātes rādītājiem.

125. Būvdarbu kvalitātes kontroles sistēmu katrs uzņēmums izstrādā atbilstoši savam profilam, veicamo darbu veidam un apjomam. Būvdarbu kvalitātes kontrole ietver:

125.1. būvdarbu veikšanas dokumentācijas, piegādāto materiālu, izstrādājumu un konstrukciju, ierīču, mehānismu un līdzīgu iekārtu sākotnējo kontroli;

125.2. atsevišķu darba operāciju vai darba procesa tehnoloģisko kontroli;

125.3. pabeigtā (nododamā) darba veida vai būvdarbu cikla (konstrukciju elementa) noslēguma kontroli.

126. Darbi, kuru pārbaude pēc pilnīgas būvdarbu pabeigšanas nav iespējama, pieņemami ar segto darbu aktu uzreiz pēc to izpildes.

127. Pabeigtos nozīmīgo konstrukciju elementus un segtos darbus, kā arī izbūvētās ugunsdrošībai nozīmīgas inženiertehniskās sistēmas (ārējā un iekšējā ugunsdzēsības ūdensapgādes sistēma, automātiskā un neautomātiskā ugunsaizsardzības sistēma) pieņem ekspluatācijā ar pieņemšanas aktu (10., 11. vai 12. pielikums).

128. Nav pieļaujama būvdarbu turpināšana, ja būvniecības ierosinātājs un būvdarbu veicēju pārstāvji nav sastādījuši un darbu izpildes vietā parakstījuši iepriekšējo segto darbu pieņemšanas aktu. Ja būvuzraugs vai autoruzraugs konstatē veikto darbu neatbilstību būvprojektam vai būvdarbu tehnoloģijas prasībām, turpmāki darbi jāpārtrauc, veicot attiecīgu ierakstu būvdarbu vai autoruzraudzības žurnālā, norādot izpildes termiņu. Tikai pēc tam, kad visi parakstījuši attiecīgo segto darbu aktu, darbi turpināmi.

129. Ja būvniecības gaitā veidojas pārtraukums, kura laikā iespējami ar aktu pieņemto segto darbu bojājumi, pirms darbu atsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

130. Būvniecības ierosinātājs būvdarbu kvalitātes kontrolei vispārīgajos būvnoteikumos noteiktajos gadījumos pieaicina būvuzraugu.

131. Būvniecības ierosinātājs pieaicina būvprojekta izstrādātāju autoruzraudzības veikšanai vispārīgajos būvnoteikumos noteiktajos gadījumos.

132. Ja būvdarbi notiek publiskā ēkā, kura vienlaicīgi tiek arī ekspluatēta, būvdarbu veikšanas laiks saskaņojams ar ēkas īpašnieku un par to informējami ēkas lietotāji.

133. Ja publiskā ēkā, kura vienlaicīgi tiek arī ekspluatēta, ir paredzēti tādi būvdarbi, kas palielina vai var palielināt aprēķina slodzi uz pārsegumiem vai jumta konstrukcijām, kā rezultātā tās var zaudēt noturību, kā arī darba organizēšanas projektā un darbu veikšanas projektā ir noteiks, ka tie veicami tikai, kad zem šiem pārsegumiem vai jumta konstrukcijām nenotiek telpu ekspluatācija, **tie** nav atļauti, kamēr notiek attiecīgo telpu ekspluatācija. **Minētie būvdarbi veicami tikai tad, kad būvdarbu veikšanas laiks saskaņots ar attiecīgajiem telpu īpašniekiem un nenotiek šo telpu ekspluatācija.**

134. **Būvvalde var pieprasīt pēc pamatu izbūves iesniegt pamatu izpildmērījuma plānu, ja tai rodas pamatotas šaubas, ka** plānotais objekts tiek būvēts pārsniedzot normatīvos aktos noteiktos attālumus no kaimiņu zemes gabala robežas (ēkas) vai būvniecības ieceres dokumentācijā saskaņoto attālumu, kā arī strīdus gadījumā.

**7.5. Vides aizsardzības nosacījumi**

135. Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

136. Atjaunojot, pārbūvējot vai nojaucot ēku, ja iespējams, veic **būvniecībā radušos atkritumu reģenerāciju**. Visus **būvniecībā radušos atkritumus**, kas klasificējami kā bīstamie atkritumi, **apsaimnieko** atbilstoši normatīvajos aktos par bīstamo atkritumu **apsaimniekošanu** **noteiktām** prasībām.

137. Pirms zemes darbu uzsākšanas, kā arī veicot planēšanas darbus būvlaukumā, noņemama derīgā augsnes kārta un nebojāta uzglabājama tālākai izmantošanai.

138. Ja būvlaukumā radušos rūpniecisko un sadzīves notekūdeņu piesārņojuma pakāpe ir lielāka, nekā noteikts normatīvajos rādītājos, pirms ievadīšanas kanalizācijas tīklā tos attīra atbilstoši Valsts vides dienesta reģionālās vides pārvaldes izsniegtajai A vai B kategorijas atļaujai piesārņojošai darbībai vai apliecinājumam C kategorijas piesārņojošai darbībai, ja atbilstoši normatīvajiem aktiem attīrīšanas iekārtām un citām ūdeni piesārņojošām darbībām ir izsniegta attiecīgā atļauja vai apliecinājums.

139. Nav pieļaujama ūdens (arī attīrīta) novadīšana no būvlaukuma pašteces ceļā un nesagatavotās gultnēs. Ūdens atklātās novadīšanas veids un novadgrāvju sistēma jāparedz darbu veikšanas projektā.

140. Urbšanas darbu procesā, sasniedzot ūdens nesējhorizontu, veicami pasākumi pazemes ūdeņu nelietderīgas izplūšanas un ūdens nesējhorizontu piesārņošanas novēršanai.

141. Veicot grunts pastiprināšanu, novēršama pazemes ūdeņu un atklāto ūdenstilpju piesārņošana. Nepieciešamie pasākumi jāparedz darbu veikšanas projektā.

142. Būvdarbu procesā var mainīt dabisko reljefu un hidroģeoloģiskos apstākļus (piemēram, aizbērt gravas un karjerus, izrakt dīķus, ierīkot drenāžu), ja minētie pasākumi paredzēti būvprojektā vai ja to nosaka ģeotehniskā kontrole (ģeotehnisko darbu kopums, ko veic būvniecības gaitā, lai noskaidrotu būvprojekta atbilstību faktiskajiem ģeotehniskajiem datiem un, ja nepieciešams, to koriģētu).

143. Zemes gabala dabiskā reljefa paaugstināšana vai pazemināšana **veicama** **atbilstoši būvprojektā noteiktajam, ievērojot teritorijas izmantošanas un apbūves normatīvo aktu prasības.**

**7.6. Būvdarbu pārtraukšana vai apturēšana un ēkas konservācija**

144. Būvniecības ierosinātājs var pārtraukt būvdarbus, par to paziņojot būvvaldei. Ja būvdarbu pārtraukšana var būt bīstama cilvēku dzīvībai un veselībai, kā arī videi, vai tā var radīt bīstamus bojājumus konstrukcijās, būvniecības ierosinātājs pirms būvdarbu pārtraukšanas iesniedz būvvaldei saskaņošanai ēku konservācijas darbu veikšanas projektu.

145. Ēkas konservācijas darbu veikšanas projektā norāda:

145.1. būvdarbu pārtraukšanas un ēkas konservācijas iemeslus;

145.2. nepieciešamo pabeidzamo darbu sarakstu;

145.3. risinājumus būvkonstrukciju noturības zudumu un ēkas elementu turpmākās bojāšanās novēršanai;

145.4. risinājumus bīstamība cilvēku dzīvībai un veselībai vai videi novēršanai;

145.5. ēkas konservācijas darbu veikšanas kalendāro plānu.

146. Gadījumā, ja iestāde, kas nav būvvalde, atbilstoši savai kompetencei ir apturējusi būvdarbus, tad iestāde par to **nekavējoties** paziņo būvvaldei.

147. Būvvalde **14 dienu laikā no** šo noteikumu 144. un 146. punktā noteiktās informācijas saņemšanas par būvdarbu pārtraukšanu vai apturēšanu, veic būvobjekta apsekošanu. Nepieciešamības gadījumā būvvalde pieņem lēmumu par ēkas konservāciju vai saskaņo ēkas konservācijas darbu veikšanas projektu.

148. Gadījumā, ja būvniecības ierosinātājs nav iesniedzis būvvaldē ēkas konservācijas darbu veikšanas projektu, būvvalde lēmumā par ēkas konservāciju norāda:

148.1. būvdarbu pārtraukšanas vai apturēšanas un ēkas konservācijas iemeslus;

148.2. būvdarbu pārtraukšanas, ēkas konservācijas nosacījumus vai papildus nosacījumus (arī pasākumus, kas veicami, lai nodrošinātu ēkas un tās atsevišķu daļu un konstrukciju drošību, stabilitāti un neaizskaramību, kā arī ēkas konservācijas darbu veikšanas projekta apjomu, ja tas ir nepieciešams);

148.3. būvobjekta stāvokli pēc būvdarbu pārtraukšanas vai apturēšanas un par ēkas konservāciju atbildīgās personas;

148.4. termiņu ēkas konservācijas darbu veikšanas projekta iesniegšanai.

149. Būvvalde 14 dienu laikā no ēkas konservācijas darbu veikšanas projekta saņemšanas dienas izvērtē tā atbilstību normatīvo aktu prasībām, saskaņojot ēkas konservācijas darbu veikšanas projektu vai pieņemot lēmumu par konstatētajiem trūkumiem, kurā norāda konstatētos trūkumus un šo trūkumu novēršanas termiņu.

150. Pēc šo noteikumu 149. [punktā](http://likumi.lv/doc.php?id=87702#p18) minētajā lēmumā par konstatētajiem trūkumiem norādīto trūkumu novēršanas būvniecības ierosinātājs atkārtoti vēršas būvvaldē.

151. Būvdarbi ir uzskatāmi par **pārtrauktiem** ar brīdi, kad būvniecības ierosinātājs ir paziņojis par to būvvaldei vai kad ir pabeidzis ēkas konservācijas darbus atbilstoši būvvaldes saskaņotajam ēkas konservācijas darbu veikšanas projektam. Ja būvniecības ierosinātājs, pārtraucot būvdarbus, neizpilda šo noteikumu prasības, pašvaldība ir tiesīga, iepriekš brīdinot būvniecības ierosinātāju, veikt ēkas konservācijas darbus. Visus ar ēkas konservāciju saistītos izdevumus sedz būvniecības ierosinātājs.

**8. Pieņemšana ekspluatācijā un atsevišķu darbu pabeigšana**

**8.1. Pirmās grupas ēkas vai tās daļas pieņemšana ekspluatācijā**

152. Pēc būvdarbu pabeigšanas būvniecības ierosinātājs būvvaldē iesniedz:

152.1. aizpildītu paskaidrojuma raksta II. daļu;

152.2. publiskām ēkām – ēkas vai telpu grupas kadastrālās uzmērīšanas lietu;

152.3. izpildmērījuma plānu (ar ēkas novietni, tai izbūvētiem ārējiem inženiertīkliem un citām vienlaikus izbūvētām būvēm).

153. Paskaidrojuma rakstā norāda ar būvniecības ierosinātāju saskaņotu termiņu, kurā būvniecības ierosinātājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš ir divi gadi.

154. Būvvalde septiņu dienu laikā veic objekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā.

155. Pēc būvvaldes atzīmes veikšanas paskaidrojuma rakstā būvniecības ierosinātājs ir tiesīgs uzsākt ēkas vai tās daļas ekspluatāciju.

156. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā būvniecības ierosinātājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

157. Pēc šo noteikumu 156. [punktā](http://likumi.lv/doc.php?id=87702#p18) minētajā lēmuma izpildes būvniecības ierosinātājs atkārtoti vēršas būvvaldē. Ja būvniecības ierosinātājs ir novērsis lēmumā norādīto, būvvalde par to veic atzīmi paskaidrojuma rakstā.

**8.2. Otrās un trešās grupas ēkas vai tās daļas pieņemšana ekspluatācijā**

158. Ēkas vai tās daļas pieņemšanu ekspluatācijā ierosina būvniecības ierosinātājs. Pirms ēkas vai tās daļas pieņemšanas ekspluatācijā ierosināšanas, ēkai vai tās daļai veic:

158.1. **ēkas vai tās daļas, ārējo inženiertīklu, citu vienlaikus izbūvētu būvju horizontālās un vertikālās novietnes izpildmērījumu; atjaunošanas vai pārbūves gadījumos izpildmērījumu veic, ja mainījusies situācija apvidū**;

158.2. ēkas vai telpu grupas kadastrālo uzmērīšanu.

159. Ēku vai tā daļu, kas nav valsts aizsargājamais kultūras piemineklis un kurai nav normatīvajos aktos izvirzītas obligātās higiēnas prasības, būvniecības ierosinātājs var nodot ekspluatācijā arī tad, ja sanitārtehniskās telpas un virtuves nav aprīkotas ar attiecīgajām iekārtām un telpās (izņemot evakuācijas ceļu) nav veikta iekšējā apdare, izņemot šo noteikumu 179. punktā noteikto gadījumu.

160. Pēc būvniecības ierosinātāja rakstiska pieprasījuma institūcijas, kuras ir izdevušas tehniskos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par ēkas vai tās daļas gatavību ekspluatācijai, tās atbilstību tehniskajiem noteikumiem un normatīvo aktu prasībām. Valsts kultūras pieminekļu aizsardzības inspekcijas atzinums ir nepieciešams, ja tas noteikts nekustamā valsts aizsargājamā kultūras pieminekļa pārveidošanas atļaujā. Veselības inspekcijas atzinums ir nepieciešams, ja nododamajai ēkai vai tās daļai normatīvajos aktos ir izvirzītas obligātās higiēnas prasības.

161. Ja nodod ekspluatācijā trešās grupas ēku vai tās daļu, pēc būvniecības ierosinātāja rakstiska pieprasījuma papildus šo noteikumu 160. [punktā](http://likumi.lv/doc.php?id=87702#p4) minētajām institūcijām 14 dienu laikā pēc iesnieguma saņemšanas atbilstoši kompetencei atzinumu sniedz šādas institūcijas:

161.1. Valsts ugunsdzēsības un glābšanas dienests – par atbilstību ugunsdrošības prasībām;

161.2. Veselības inspekcija – par atbilstību higiēnas prasībām.

162. Ierosinot ēkas vai tās daļas pieņemšanu ekspluatācijā, būvniecības ierosinātājs būvvaldē iesniedz šādus dokumentus (oriģinālus):

162.1. apliecinājumu par ēkas vai tās daļas gatavību ekspluatācijai (13. pielikums);

162.2. būvprojekta izmainītās daļas, **kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto**;

162.3. šo noteikumu 160. un 161. punktā noteikto institūciju atzinumus. Būvniecības ierosinātājs var pieprasīt par attiecīgu samaksu atbilstoši iestādes apstiprinātajam cenrādim, lai institūcijas atzinumus nosūta būvvaldei;

162.4. izpildmērījumu plānu, t. sk. vertikālo uzmērījumu;

162.5. tehnisko noteikumu izsniedzēju atzinumus par inženiertīklu gatavību ekspluatācijai;

162.6. būvdarbu žurnālu un nozīmīgo konstrukciju un segto darbu pieņemšanas aktus;

162.7. būvuzrauga pārskatu par būvuzraudzības plāna izpildi;

162.8. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstības apliecinājumus, ja to nepieciešamību nosaka normatīvie akti par iekārtu drošību;

162.9. iebūvēto būvizstrādājumu atbilstību apliecinošu dokumentāciju;

162.10. autoruzraudzības žurnālu, ja būvdarbu laikā ir veikta autoruzraudzība;

162.11. būvprojekta izstrādātāja atzinumu par ēkas vai tās daļas (izņemot palīgēkas) atbilstību būvprojektam, ja nav veikta autoruzraudzība;

162.12. ēkas vai telpu grupas kadastrālās uzmērīšanas lietu;

162.13. ēkas energoefektivitātes pagaidu sertifikātu, kas izdots saskaņā ar normatīvajiem aktiem ēku energoefektivitātes jomā;

162.14. uzņēmējvalsts institūciju atzinumi, ja tādi ir nepieciešami saskaņā ar uzņēmējvalsts normatīvajiem aktiem, pārstāvniecības ēkas būvniecības gadījumā.

163. Šo noteikumu 107.1. apakšpunktā būvētai otrās grupas dzīvojamai ēkai papildus 162. punktā minētajiem dokumentiem būvvaldē iesniedz:

163.1. elektroinstalācijas pārbaudes dokumentāciju;

163.2. aktu par dūmkanālu un ventilācijas kanālu tehnisko stāvokli.

164. Noteikumu 162.1., 162.2., 162.4., 162.5., 162.8., 162.11., 163.1. un 163.2. apakšpunktā minēto dokumentu kopijas būvniecības ierosinātājs nodod glabāšanā būvvaldes arhīvā, izņemot pārstāvniecības būvniecības gadījumā.

165. Ēku vai tās daļu pieņem ekspluatācijā būvvalde.

166. Būvvalde pēc visu noteikto dokumentu saņemšanas, saskaņojot ar būvniecības ierosinātāju, nosaka ēkas vai tās daļas pieņemšanas termiņu, kas nav ilgāks par 14 dienām no dokumentu iesniegšanas dienas būvvaldē.

167. Būvniecības ierosinātājs ēku vai tās daļu uzrāda būvvaldei. Būvniecības ierosinātājs pieaicina būvdarbu veicēju vai tā pilnvarotu pārstāvi, kas ir veicis attiecīgos būvdarbus.

168. Būvvaldes uzdevums ir novērtēt ēkas vai tās daļas gatavību ekspluatācijai, pamatojoties uz būvvaldē iesniegtajiem šo noteikumu 162. un 163. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā **un būvprojektam**.

169. Būvvalde ēkas vai tās daļas pieņemšanas darbā **pieaicina būvuzraugu, bet būvprojekta izstrādātāju (autoruzraugu) – ja viņš nav veicis autoruzraudzību un sniedzis atzinumu.** Pieaicinātais būvuzraugs un būvprojekta izstrādātājs paraksta aktu par ēkas vai tās daļas pieņemšanu ekspluatācijā.

170. Būvvalde sastāda aktu par ēkas vai tās daļas pieņemšanu ekspluatācijā (turpmāk — akts) (14. pielikums) trijos oriģinālos eksemplāros un to paraksta. Divus eksemplārus izsniedz būvniecības ierosinātājam, viens eksemplārs glabājas būvvaldes arhīvā, izņemot pārstāvniecības būvniecības gadījumā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

171. Ēkas pieņemšanas aktā norāda ar būvniecības ierosinātāju saskaņotu termiņu, kurā būvniecības ierosinātājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš ir:

171.1. trīs gadi otrās grupas ēkām;

171.2 pieci gadi trešās grupas ēkām.

172. Ja, pamatojoties uz vienu būvprojektu un būvatļauju, ekspluatācijā tiek pieņemtas vairākas ēkas, akta sesto punktu „Ēkas tehniski ekonomiskie rādītāji” aizpilda katrai ēkai atsevišķi.

173. Būvvalde nav tiesīga uzsākt ēkas vai tās daļas pieņemšanu ekspluatācijā, ja kāda no institūcijām atzinumā sniegusi negatīvu atzinumu par ēkas nodošanu ekspluatācijā.

174. Ja ēka vai tās daļa netiek pieņemta ekspluatācijā, būvvalde izsniedz būvniecības ierosinātājam pamatotu lēmumu. Lēmumā uzskaita konstatētās atkāpes no būvprojekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

175. Pēc šo noteikumu 174. [punktā](http://likumi.lv/doc.php?id=87702#p18) minētajā lēmumā uzskaitīto trūkumu novēršanas būvniecības ierosinātājs atkārtoti uzaicina būvvaldi un uzrāda ēku vai tās daļu.

176. Ēka vai tās daļa ir uzskatāma par pieņemtu ekspluatācijā ar akta parakstīšanas dienu.

177. Aktu reģistrē būvvaldē. Akta ciparu kodā ir šādas 14 zīmes:

177.1. pirmās divas zīmes – attiecīgā gada skaitļa pēdējie divi cipari;

177.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

177.3. pēdējās septiņas zīmes – ēkas teritoriālais kods saskaņā ar Administratīvo teritoriju un teritoriālo vienību klasifikatoru.

178. Būves kārtu var pieņemt ekspluatācijā, ja tās būvdarbi ir pilnīgi pabeigti un ir veikti visi attiecīgajai būves kārtai paredzētie ugunsdrošības, darba aizsardzības un vides aizsardzības pasākumi, kā arī izdarīts viss būvprojektā paredzētais, lai nodrošinātu vides pieejamību.

179. Otrās grupas viena vai divu dzīvokļa dzīvojamo ēku ir pieļaujams pieņemt ekspluatācijā, ja:

179.1. ir pilnīgi pabeigti vispārējie būvdarbi un inženiertīklu izbūve, veikta fasādes apdare un ir labiekārtota teritorija ielas pusē;

179.2. ir iekārtota vismaz viena dzīvojamā telpa, virtuve un sanitārais mezgls, kā arī sanitārās iekārtas ir pievienotas inženiertīkliem.

180. Jaunbūvējamo un pārbūvējamo, un atjaunojamo ēku inženiertīklus, par kuru izbūvi izsniegta ar attiecīgo ēku vienota būvatļauja, atļauts pievienot ekspluatācijā esošiem inženiertīkliem un uzsākt to ekspluatāciju, pirms saņemts akts par ēkas pieņemšanu ekspluatācijā, ja par attiecīgo inženiertīklu gatavību nodošanai ekspluatācijā atbilstoši būvprojektam un izpilddokumentācijai ir parakstīti šo noteikumu 162.[5. apakšpunktā](http://likumi.lv/doc.php?id=87702#p5) minētie atzinumi.

181. Ja ēku vai tās daļu pieņem ekspluatācijā ziemā, teritorijas apzaļumošanu, piebrauktuvju, ietvju, saimniecības, rotaļu un sporta laukumu seguma virsslāņa uzklāšanu, kā arī fasādes fragmentu apdari var veikt minētajiem darbiem labvēlīgā sezonā, bet tie jāpabeidz līdz attiecīgā gada 1.jūnijam.

182. Kokus un krūmus stāda tuvākajā piemērotajā laikā.

183. Saskaņā ar šo noteikumu 181. un 182. punktu atliktos būvdarbus un to veikšanas termiņus būvvalde ieraksta aktā.

184. Atliktos būvdarbus veic aktā noteiktajos termiņos un apjomā būvdarbu veicējs, ja būvniecības ierosinātājs nav vienojies par citu kārtību.

185. Jebkuru aktā minēto atlikto būvdarbu pabeigšanu noteiktajos termiņos kontrolē būvinspektors, izņemot pārstāvniecības būvniecības gadījumā.

**8.3. Vienkāršotas atjaunošanas darbu pabeigšana un lietošanas vieda maiņa bez pārbūves**

186. Pēc vienkāršotās atjaunošanas būvdarbu pabeigšanas, vienkāršotas atjaunošanas ierosinātājs informē būvvaldi par būvdarbu pabeigšanu, iesniedzot aizpildītu apliecinājuma kartes II. daļu, un būvvalde par to veic atzīmi apliecinājuma kartē.

187. Pirms atzīmes veikšanas apliecinājuma kartē būvvalde var veikt objekta apsekošanu, lai pārliecinātos vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem.

**188. Ja būvvalde, veicot objekta apsekošanu, konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā vienkāršotas atjaunošanas ierosinātājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.**

**189. Pēc šo noteikumu 188.**[**punktā**](http://likumi.lv/doc.php?id=87702#p18) **minētajā lēmuma izpildes vienkāršotas atjaunošanas ierosinātājs atkārtoti vēršas būvvaldē. Ja vienkāršotas atjaunošanas ierosinātājs ir novērsis lēmumā norādīto, būvvalde par to veic atzīmi apliecinājuma kartē.**

190. Ēkas vai tās daļas lietošanas veida maiņas bez pārbūves gadījumā būvvalde var veikt objekta apsekošanu, lai pārliecinātos vai ēka vai tās daļa netiek ekspluatēta neatbilstoši akceptētajai būvniecības iecerei.

191. Ja būvvalde konstatē, ka ēka vai tās daļa tiek ekspluatēta neatbilstoši akceptētajai būvniecības iecerei, tā uzdot būvniecības ierosinātājam atbilstoši konstatētajam pārkāpumam iesniegt jaunu attiecīgo būvniecības iesniegumu un būvniecības ieceres dokumentus.

**8.4. Vienkāršotas fasādes atjaunošanas darbu pabeigšana**

192. Pēc vienkāršotās fasādes atjaunošanas būvdarbu pabeigšanas būvniecības ierosinātājs būvvaldē iesniedz:

192.1. aizpildītu ēkas fasādes apliecinājuma kartes III. daļu;

192.1. būvdarbu žurnālu, nozīmīgo konstrukciju un segto darbu pieņemšanas aktus;

192.2. iebūvēto būvizstrādājumu atbilstību apliecinošu dokumentāciju;

192.3. darbu izpildes aktu kopijas;

192.4. ēkas energoefektivitātes pagaidu sertifikātu, kas izdots saskaņā ar normatīvajiem aktiem ēku energoefektivitātes jomā.

193. Ēkas fasādes apliecinājuma kartē norāda ar būvniecības ierosinātāju saskaņotu termiņu, kurā būvniecības ierosinātājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš ir trīs gadi.

194. Būvvalde septiņu dienu laikā veic objekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi apliecinājuma kartē.

195. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā būvniecības ierosinātājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

196. Pēc šo noteikumu 195. [punktā](http://likumi.lv/doc.php?id=87702#p18) minētajā lēmuma izpildes būvniecības ierosinātājs atkārtoti vēršas būvvaldē. Ja būvniecības ierosinātājs ir novērsis lēmumā norādīto, būvvalde par to veic atzīmi apliecinājuma kartē.

**8.5. Pirmās grupas ēkas un otrās grupas ēkas, kas nav pieslēgta inženiertīkliem vai ir atslēgta, nojaukšanas darbu pieņemšana**

197. Pēc pirmās grupas vai otrās grupas, ja tā nav pieslēgta inženiertīkliem vai tā ir atslēgta, ēkas nojaukšanas, būvniecības ierosinātājs informē būvvaldi par būvdarbu pabeigšanu, iesniedzot aizpildītu paskaidrojuma raksta ēkas nojaukšanai II daļu.

198. Būvvalde septiņu dienu laikā veic objekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, **vai teritorija ir sakārtota,** un izdot izziņu par ēkas neesību (15. pielikums).

199. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā būvniecības ierosinātājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

200. Pēc šo noteikumu 199. [punktā](http://likumi.lv/doc.php?id=87702#p18) minētajā lēmuma izpildes būvniecības ierosinātājs atkārtoti vēršas būvvaldē. Ja būvniecības ierosinātājs ir novērsis lēmumā norādīto, būvvalde izdot izziņu par ēkas neesību.

**8.6. Otrās un trešās grupas ēkas nojaukšanas darbu pieņemšana**

201. Ēkas nojaukšanas darbu pieņemšanu ierosina būvniecības ierosinātājs.

202. Pēc būvniecības ierosinātāja rakstiska pieprasījuma institūcijas, kuras ir izdevušas tehniskos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par ēkas nojaukšanu, tās atbilstību būvprojektam un normatīvo aktu prasībām.

203. Ierosinot ēkas nojaukšanas darbu pieņemšanu, būvniecības ierosinātājs būvvaldē iesniedz šādus dokumentus (oriģinālus):

203.1. apliecinājumu par ēkas nojaukšanu (16. pielikums);

203.2. būvprojekta izmainītās daļas;

203.3. šo noteikumu 202. punktā noteikto institūciju atzinumus;

203.4. būvdarbu žurnālu un nozīmīgo konstrukciju un segto darbu pieņemšanas aktus;

204. Noteikumu 203.1. un 203.3. apakšpunktā minēto dokumentu būvniecības ierosinātājs nodod glabāšanā būvvaldes arhīvā, izņemot pārstāvniecības būvniecības gadījumā.

205. Būvvalde **pēc visu šo noteikumu 203. punktā minēto dokumentu saņemšanas,** saskaņojot ar būvniecības ierosinātāju, nosaka termiņu nojaukšanas un teritorijas sakārtošanas darbu apskatei, kas nav ilgāks par 14 dienām no dokumentu iesniegšanas dienas būvvaldē.

206. Būvniecības ierosinātājs uzrāda teritoriju ar nojauktās ēkas vietu būvvaldei. Būvniecības ierosinātājs pieaicina būvdarbu veicēju vai tā pilnvarotu pārstāvi, kas ir veicis attiecīgos būvdarbus.

207. Būvvaldes uzdevums ir novērtēt ēkas nojaukšanas un teritorijas sakārtošanas darbus, pamatojoties uz būvvaldē iesniegtajiem šo noteikumu 203. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā **un būvprojektam**.

208. Būvvalde izdot izziņu par ēkas neesību trijos oriģinālos eksemplāros un to paraksta. Divus eksemplārus izsniedz būvniecības ierosinātājam, viens eksemplārs glabājas būvvaldes arhīvā, izņemot pārstāvniecības būvniecības gadījumā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

209. Ja ēka nojaukta ziemas laikā un saskaņā ar būvprojektu paredzēts labiekārtot teritoriju, teritorijas apzaļumošanu, koku un krūmu stādīšanu, piebrauktuvju, ietvju seguma virsslāņa uzklāšanu var veikt minētajiem darbiem labvēlīgā sezonā, bet tie jāpabeidz līdz attiecīgā gada 1. jūnijam.

210. Saskaņā ar šo noteikumu 209. punktu atlikto darbu pabeigšanu noteiktajos termiņos kontrolē būvinspektors, izņemot pārstāvniecības būvniecības gadījumā.

211. Ja būvvalde konstatē, ka veiktie būvdarbi neatbilst būvprojektam vai būvniecību reglamentējošajiem normatīvajiem aktiem, tā būvniecības ierosinātājam izdod lēmumu, kurā norāda konstatētās atkāpes no būvprojekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

212. Pēc šo noteikumu 211. [punktā](http://likumi.lv/doc.php?id=87702#p18) minētajā lēmuma izpildes būvniecības ierosinātājs atkārtoti vēršas būvvaldē. Ja būvniecības ierosinātājs ir novērsis lēmumā norādīto, būvvalde izdot izziņu par ēkas neesību.

**9. Noslēguma jautājumi**

213. Noteikumi stājas spēkā 2014. gada 1. maijā.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs   M. Lazdovskis

28.03.2014.

10427

E.Avota

67013262, [Evija.Avota@em.gov.lv](mailto:Evija.Avota@em.gov.lv)